skydelære
Skydelære, måleinstrument med en fast og en bevægelig kæbe, hvorimellem et emne kan anbringes for at blive opmålt. Skydelæren fås i mange forskellige udformninger og er udstyret med enten manuel eller digital måleskala. Universalskydelæren kan anvendes til både ind- og udvendigt mål samt til dybdemåling. For at lette aflæsningen er den bevægelige kæbe forsynet med en hjælpemålestok, en nonius, der anvendes til aflæsning af tiendedele millimeter.
I løbet af 1990'erne blev den manuelle aflæsning i høj grad afløst af en digital aflæsning med nøjagtighed ned til tusindedele millimeter.